בית המשפט העליון קיבל (22.11) את ערעורו של שמעון בן דוד – הנאשם בגידול כמות ענקית של קנאביס – וקבע כי יש לבחון את האפשרות לשחררו למעצר בית באיזוק אלקטרוני.
נגד בן שמעון ואחרים הוגש כתב אישום על ייצור, הכנה והפקת סמים מסוכנים, כמו גם החזקת סם מסוכן שלא לצריכה עצמית. מלבד כתב האישום, הפרקליטות ביקשה את הארכת מעצרו עד תום ההליכים. לפי כתב האישום שהוגש על ידי עו"ד תומר סגלוביץ' מהפרקליטות, בן דוד ושישה אחרים חכרו כרם במושב אמציה, וגידלו בו יותר מ-100 ק"ג קנאביס.
הסנגורים של בן דוד, עו"ד אורית חיון ועו"ד דין כוכבי, טענו בבית המשפט המחוזי כי בן דוד אדם נורמטיבי וחלקו בפרשה שולי. הם הוסיפו כי תסקיר מבחן שנערך בעניינו קבע אמנם שקיימת סכנה שיחזור על מעשיו, אך המליץ על חלופת מעצר מלאה, ולאחר שיחה עם המפקחים המוצעים התרשם כי ביכולתם לאיין את מסוכנותו.
למרות זאת, השופט נסר אבו טהה מבית המשפט המחוזי בבאר שבע החליט להיענות דווקא לבקשת הפרקליטות, והאריך את מעצרו של בן דוד עד תום ההליכים.
בערעור שהגישו לבית המשפט העליון טענו הסנגורים כי אמנם יש ראיות למעורבותו של בן דוד, אך מצד שני ישנן ראיות כי חלקו בפרשה שולי, ולכן על בית המשפט המחוזי היה לבחון חלופת מעצר, אך לא עשה כן.
השופטת ענת ברון ציינה כי בעבר קבע בית המשפט העליון שנאשם בהחזקת סמים שלא לצריכה עצמית לא ישוחרר למעצר חלופי למעט מקרים חריגים, בהם יימצא כי בכוחה של החלופה להפיג את המסוכנות.
"נחה דעתי כי בנסיבות המקרה וככל שתהא היתכנות למעצר בפיקוח אלקטרוני, מדובר בחלופה ראויה", כתבה השופטת בהחלטתה, והורתה להחזיר את התיק לבית המשפט המחוזי, כדי שבפניו יוצג תסקיר מבחן משלים. "ככל שהעורר יימצא מתאים, ותהיה היתכנות, יורה בית המשפט המחוזי על השמתו של העורר במעצר בית מלא…", סיכמה השופטת ברון.